ສານຂອງ
ທ່ານ ສະເຫຼີມໄຊ ກົມມະສິດ, ລັດຖະມົນຕີກະຊວງການຕ່າງປະເທດ
ໃນໂອກາດວັນຄົບຮອບ52 ປີແຫ່ງການສ້າງຕັ້ງອາຊຽນແລະ
ຄົບຮອບ22 ປີສປປລາວເຂົ້າເປັນສະມາຊິກອາຊຽນ
---------------------
- ຮຽນບັນດາທ່ານ ຜູ້ນຳ ພັກ-ລັດ ທີ່ເຄົາລົບນັບຖື,
- ບັນດາເພື່ອນມິດສະຫາຍ ພະນັກງານ, ທະຫານ, ຕໍາຫລວດ ແລະ ພໍ່ແມ່ພີ່ນ້ອງຊາວລາວ ທີ່ຮັກແພງທັງຫຼາຍ,
ເນື່ອງໃນໂອກາດວັນສ້າງຕັ້ງສະມາຄົມບັນດາປະຊາຊາດອາຊີຕາເວັນອອກສ່ຽງໃຕ້ ຫຼື ອາຊຽນ ຄົບຮອບ 52 ປີ (8 ສິງຫາ 1967 - 8 ສິງຫາ 2019) ແລະ ຄົບຮອບ 22 ປີ ຂອງການເຂົ້າເປັນສະມາຊິກອາຊຽນ ຂອງສາທາລະນະລັດ ປະຊາທິປະໄຕ ປະຊາຊົນລາວ (23 ກໍລະກົດ 1997- 23 ກໍລະກົດ 2019), ຂ້າພະເຈົ້າ ຂໍຕາງຫນ້າລັດຖະບານ ສົ່ງພອນອັນປະເສີດ ມາຍັງ ບັນດາທ່ານ ການນຳພັກ-ລັດ, ພະນັກງານ, ທະຫານ, ຕຳຫຼວດ ແລະ ຕະຫຼອດຮອດພີ່ນ້ອງຊາວລາວ ທຸກຖ້ວນໜ້າທັງຢູ່ພາຍໃນ ແລະ ຕ່າງປະເທດ ທີ່ໄດ້ປະກອບສ່ວນຢ່າງຕັ້ງໜ້າ ເຂົ້າໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ, ເວົ້າລວມ ແລະ ເວົ້າສະເພາະ ປະກອບສ່ວນເຂົ້າໃນການເຄື່ອນໄຫວ ວຽກງານອາຊຽນ ຕະຫລອດໄລຍະ 22 ປີ ຜ່ານມາ.
ອາຊຽນ ປະກອບດ້ວຍ 10 ປະເທດ ທີ່ຕັ້ງຢູ່ໃນພາກພື້ນອາຊີອາຄະເນ, ເປັນອົງການຈັດຕັ້ງພາກພື້ນ ລະຫວ່າງລັດຖະບານ ທີ່ຖືກສ້າງຕັ້ງຂຶ້ນ ໃນວັນທີ 08 ສິງຫາ 1967, ໂດຍມີຈຸດປະສົງ ເພື່ອປົກປັກຮັກສາ ແລະ ສົ່ງເສີມສັນຕິພາບ, ສະຖຽນລະພາບ ແລະ ການຮ່ວມມື ເພື່ອຄວາມສົມບູນພູນສຸກ ຂອງບັນດາປະຊາຊາດອາຊີຕາເວັນອອກສ່ຽງໃຕ້. ຕະຫຼອດໄລຍະ 52 ປີ ແຫ່ງວິວັດທະນາການຂອງອາຊຽນ, ອາຊຽນໄດ້ປະເຊີນໜ້າກັບສິ່ງທ້າທາຍ ແລະ ກາລະໂອກາດຕ່າງໆ, ແລະ ສາມາດບັນລຸຈຸດປະສົງຂອງຕົນເປັນກ້າວໆມາ ເປັນຕົ້ນ ແມ່ນການປະກາດການສ້າງຕັ້ງປະຊາຄົມ ເສດຖະກິດອາຊຽນ ໃນທ້າຍປີ 2015.
ຜົນສໍາເລັດທີ່ກ່າວມານັ້ນ ແມ່ນຍ້ອນການຮ່ວມມືລະຫວ່າງ ບັນດາປະເທດສະມາຊິກອາຊຽນດ້ວຍກັນ ກໍ່ຄືການຮ່ວມມື ລະຫວ່າງ ອາຊຽນກັບຄູ່ຮ່ວມພາຍນອກ ທີ່ໄດ້ດຳເນີນໄປບົນພື້ນ ຖານຫລັກການແຫ່ງການຢູ່ຮ່ວມກັນໂດຍສັນຕິ, ເຄົາລົບເອກະລາດ, ອະທິປະໄຕ, ຜືນແຜ່ນດິນອັນຄົບຖ້ວນ, ບໍ່ແຊກແຊງເຂົ້າໃນວຽກງານພາຍໃນຂອງກັນ ແລະ ກັນ, ແກ້ໄຂບັນຫາໂດຍສັນຕິວິທີ, ບົນຫຼັກການຄວາມເປັນເອກະສັນ ແລະ ຕ່າງຝ່າຍຕ່າງມີຜົນ ອີງໃສ່ຄວາມຫຼາກຫຼາຍ ຂອງປະເທດສະມາຊິກ ທີ່ເອີ້ນວ່າ ວິຖີທາງຂອງອາຊຽນ (ASEAN Way).
ໃນອາທິດທີ່ຜ່ານມາອາຊຽນ ໄດ້ສຳເລັດການຈັດກອງປະຊຸມ ລັດຖະມົນຕີຕ່າງປະເທດອາຊຽນ ຄັ້ງທີ 52 ແລະ ກອງປະຊຸມອື່ນໆທີ່ກ່ຽວຂ້ອງທີ່ບາງກອກ, ປະເທດໄທ, ພາຍໃຕ້ຄຳຂວັນ: “ຮ່ວມແຮງຮ່ວມໃຈ ກ້າວໄກຍືນຍົງ”. ໃນນີ້, ກອງປະຊຸມໄດ້ຕີລາຄາສູງ ຕໍ່ຜົນການຈັດຕັ້ງປະຕິບັດບັນດາຂໍ້ລິເລີ່ມ, ມາດຕະການ ແລະ ກິດຈະກໍາຮ່ວມມື ໃນໄລຍະໜຶ່ງປີຜ່ານມາ, ເຊິ່ງກວມເອົາ 03 ເສົາຄ້ຳປະຊາຄົມອາຊຽນຄື:
ດ້ານການເມືອງ-ຄວາມໝັ້ນຄົງ, ອາຊຽນ ໄດ້ຮັບຜົນສຳເລັດ ສຳຄັນຫຼາຍດ້ານ ເປັນຕົ້ນ: ການສ້າງຄວາມໄວ້ເນື້ອເຊື່ອໃຈຊຶ່ງກັນ ແລະ ກັນ ບົນພື້ນຖານຫຼັກການ ທີ່ອາຊຽນເປັນຜູ້ສ້າງຂຶ້ນ ແລະ ໄດ້ກຳນົດໄວ້ໃນ ກົດບັດອາຊຽນ ກໍຄື ສົນທິສັນຍາໄມຕີຈິດ ແລະ ການຮ່ວມມື ເຊິ່ງໄດ້ເອື້ອອຳນວຍ ໃຫ້ແກ່ການຮ່ວມມືດ້ານເສດຖະກິດ ແລະ ວັດທະນະທຳ-ສັງຄົມ ລະຫວ່າງປະເທດສະມາຊິກ ອາຊຽນດ້ວຍກັນ ກໍຄືກັບພາຍນອກ ອັນໄດ້ປະກອບສ່ວນສຳຄັນໃນການສົ່ງເສີມສັນຕິພາບ, ສະຖຽນລະພາບ ແລະ ການຮ່ວມມືເພື່ອການພັດທະນາ ໃນພາກພື້ນ ແລະ ໃນໂລກ.
ດ້ານເສດຖະກິດ, ໂດຍລວມ ອາຊຽນ ຍັງເປັນພາກພື້ນໜຶ່ງທີ່ມີເສດຖະກິດ ຂະຫຍາຍຕົວຢ່າງຕໍ່ເນື່ອງ ໃນທ່າມກາງທີ່ເສດຖະກິດໂລກທົດຖອຍ. ຕໍ່ໜ້າສະພາບການດັ່ງກ່າວ, ອາຊຽນ ຈະເພີ່ມທະວີການຄ້າ ແລະ ການລົງທຶນພາຍ ໃນອາຊຽນຫຼາຍຂຶ້ນ ລວມທັງສ້າງພື້ນຖານໂຄງລ່າງ ແລະ ຊັບພະຍາກອນມະນຸດ ເພື່ອຮອງຮັບສິ່ງທ້າທາຍ ກໍ່ຄືກາລະໂອກາດຈາກການປ່ຽນແປງ ແລະ ຄວາມທັນສະໄໝ ທາງດ້ານເຕັກໂນໂລຊີໃນຍຸກແຫ່ງການປະຕິວັດ ອຸດສາຫະກຳ 4.0. ພ້ອມນີ້, ອາຊຽນ ຈະສຸມໃສ່ການຈັດຕັ້ງປະຕິບັດ ສັນຍາເຂດການຄ້າເສລີ ແລະ ສັນຍາການລົງທຶນ ແລະ ຂຸ້ນຂ້ຽວສຳເລັດການເຈລະຈາສັນຍາ ການເປັນຄູ່ຮ່ວມເສດຖະກິດ ຮອບດ້ານລະດັບພາກພື້ນ ໃນທ້າຍປີນີ້. ນອກຈາກນີ້, ພາຍໃນອາຊຽນເອງ ຍັງຈະໄດ້ສືບຕໍ່ເອົາໃຈໃສ່ການຮັດແຄບ ຄວາມແຕກໂຕນດ້ານການພັດທະນາ ດ້ວຍການຈັດຕັ້ງປະຕິບັດ ຂໍ້ລິເລີ່ມວ່າດ້ວຍ ການເຊື່ອມໂຍງອາຊຽນ, ການຮ່ວມມືດ້ານດີຈີຕອນ ແລະ ການເຊື່ອມຈອດອາຊຽນ.
ດ້ານວັດທະນະທຳ-ສັງຄົມ, ໂດຍລວມແລ້ວ, ປະເທດສະມາຊິກອາຊຽນ ແມ່ນຢູ່ຮ່ວມກັນຢ່າງສັນຕິ ແລະ ກົມກຽວ ໃນທ່າມກາງຄວາມຫຼາກຫຼາຍ ດ້ານວັດທະນະທຳ, ພາສາ ແລະ ສາດສະໜາ ດ້ວຍການເພີ່ມທະວີ ການໄປມາຫາສູ່ລະຫວ່າງ ປະຊາຊົນກັບປະຊາຊົນ, ເຊິ່ງທັງໝົດນີ້ ໄດ້ປະກອບ ສ່ວນອັນສໍາຄັນເຂົ້າໃນ ການສ້າງປະຊາຄົມອາຊຽນ ໃຫ້ເປັນປະຊາຄົມທີ່ໂອບເອື້ອອາລີ, ມີຊັບພະຍາ ກອນມະນຸດ ທີ່ມີຄວາມຮູ້ຄວາມສາມາດ ແລະ ມີສຸຂະພາບແຂງແຮງ.
ການພົວພັນຮ່ວມມືກັບພາຍນອກ, ອາຊຽນ ໄດ້ສືບຕໍ່ປະຕິບັດນະໂຍບາຍ ເປີດກວ້າງສູ່ພາຍນອກ ຢ່າງສະເໝີຕົ້ນສະເໝີປາຍ ແລະ ໄດ້ຮັບຜົນສໍາເລັດເປັນກ້າວໆມາ. ໃນນີ້, ອາຊຽນໄດ້ເພີ່ມທະວີການພົວພັນ ຮ່ວມມືກັບ ບັນດາປະເທດຄູ່ເຈລະຈາ ແລະ ຄູ່ຮ່ວມພາຍນອກ ລວມທັງປະເທດມະຫາອຳນາດ, ຄູ່ຮ່ວມຂະແໜງການ ແລະ ຄູ່ຮ່ວມພັດທະນາບົນພື້ນຖານຫຼັກການ ແລະ ກົນໄກທີ່ອາຊຽນເປັນຜູ້ສ້າງຂຶ້ນ ອັນໄດ້ປະກອບສ່ວນສໍາຄັນ ເຂົ້າໃນການສ້າງປະຊາຄົມ ອາຊຽນໃຫ້ເຂັ້ມແຂງ ແລະ ວັດທະນະຖາວອນ ກໍຄືການປົກປັກຮັກສາ ແລະ ສ້າງສັນຕິພາບ, ສະຖຽນລະພາບ ແລະ ການຮ່ວມມືເພື່ອການພັດທະນາໃນພາກພື້ນ ແລະ ໃນໂລກ. ມາເຖິງປັດຈຸບັນມີ 92 ປະເທດນອກພາກພື້ນອາຊຽນ ໄດ້ແຕ່ງຕັ້ງທູດຂອງຕົນປະຈໍາອາຊຽນ. ພິເສດ, ໃນກອງປະຊຸມລັດຖະມົນຕີຕ່າງປະເທດອາຊຽນ ຄັ້ງທີ 52 ໃນອາທິດຜ່ານມາ ທີ່ ບາງກອກ, ປະເທດໄທ, ອາຊຽນໄດ້ເຫັນດີຮັບເອົາປະເທດ ຊີເລ ເປັນຄູ່ຮ່ວມພັດທະນາອາຊຽນ ແລະ ຮັບເອົາປະເທດ ເປຣູ ເຂົ້າເປັນພາຄີສົນທິສັນຍາໄມຕີຈິດ ແລະ ການຮ່ວມມື.
ບັນດາທ່ານ, ພໍ່ແມ່ພີ່ນ້ອງ ທີ່ ຮັກແພງທັງຫຼາຍ,
ຕະຫລອດໄລຍະ 22 ປີ ທີ່ ສປປ ລາວເຮົາ ເຂົ້າເປັນສະມາຊິກອາຊຽນ, ພວກເຮົາໄດ້ເຂົ້າຮ່ວມຢ່າງຕັ້ງໜ້າ ໃນຂະບວນການລວມຂອງອາຊຽນ ກໍ່ຄື ການຈັດຕັ້ງປະຕິບັດ ບັນດາແຜນງານ ແລະ ໂຄງການຂອງອາຊຽນ ຢ່າງເຕັມສ່ວນ ດ້ວຍຄວາມຮັບຜິດຊອບສູງ. ທັງໝົດນີ້, ໄດ້ປະກອບສ່ວນອັນສຳຄັນເຂົ້າໃນ ການພັດທະນາເສດຖະກິດ-ສັງຄົມຂອງ ສປປ ລາວ, ຊື່ງຖືໄດ້ວ່າ ເປັນໝາກຜົນແຫ່ງການດຳເນີນ ນະໂຍບາຍການຕ່າງປະເທດແຫ່ງ ສັນຕິພາບ, ເອກະລາດ, ມິດຕະພາບ ແລະ ການຮ່ວມມື ຢ່າງສະເໝີຕົ້ນສະເໝີປາຍ ກໍ່ຄືແນວທາງການປ່ຽນແປງໃໝ່ຂອງພັກ-ລັດເຮົາ ເພື່ອເປັນການສົມທົບທ່າແຮງພາຍໃນ ບວກກັບກຳລັງແຮງສັງລວມຂອງພາກພື້ນ ແລະ ທ່າອ່ຽງລວມຂອງຍຸກສະໄໝ; ພິເສດ, ເປັນການປະກອບສ່ວນເຂົ້າ ໃນການສ້າງປະຖົມປັດໃຈ ທີ່ໜັກແໜ້ນໃຫ້ແກ່ພາລະກິດ ປົກປັກຮັກສາ ແລະ ສ້າງສາພັດທະນາປະເທດຊາດ.
ນອກຈາກນີ້, ພວກເຮົາ ຍັງໄດ້ຮ່ວມມືກັບປະເທດສະມາຊິກອາຊຽນ ດໍາເນີນນະໂຍບາຍການພັດທະນາ ເສດຖະກິດ-ສັງຄົມ ແບບຍືນຍົງ ດ້ວຍການໝູນໃຊ້ທ່າແຮງພາຍໃນ ບວກກັບການຮ່ວມມືກັບ ພາກເອກະຊົນ ແລະ ການຊ່ວຍເຫຼືອຈາກ ປະເທດເພື່ອນມິດອາຊຽນ, ຄູ່ເຈລະຈາ ແລະ ຄູ່ຮ່ວມມືພາຍນອກອາຊຽນ ກໍຄື ຈາກບັນດາອົງການຈັດຕັ້ງສາກົນ ແລະ ສະຖາບັນການເງິນ. ໃນນີ້, ໄດ້ສຸມໃສ່ປັບປຸງສະພາບແວດລ້ອມ ທີ່ເອື້ອອໍານວຍ ໃຫ້ແກ່ການຄ້າ ແລະ ການລົງທຶນ ໃຫ້ມີຄວາມສະດວກວ່ອງໄວ ແລະ ຫັນໄປສູ່ການເປັນທັນສະໄໝເທື່ອລະກ້າວ ແລະ ຫັນພື້ນຖານເສດຖະກິດ ຈາກອຸດສາຫະກໍາ ທີ່ອີງໃສ່ແຕ່ຊັບພະຍາກອນທຳມະຊາດ, ບໍ່ແຮ່, ໄຟຟ້າ, ການສົ່ງອອກວັດຖຸດິບ (Commodity) ໄປສູ່ ອຸດສາຫະກຳປຸງແຕ່ງ, ການບໍລິການ ເພື່ອສ້າງວຽກເຮັດງານທຳ ແລະ ເພີ່ມລາຍຮັບ ໃຫ້ແກ່ປະຊາຊົນ.
ຕະຫຼອດໄລຍະ 22 ປີ ຂອງການເປັນສະມາຊິກອາຊຽນ, ສປປ ລາວ ໄດ້ຮັບຜົນປະໂຫຍດຫຼາຍດ້ານ ບໍ່ວ່າດ້ານການເມືອງ-ຄວາມໝັ້ນຄົງ, ເສດຖະກິດ-ການຄ້າ ແລະ ການພັດທະນາແບບຍືນຍົງ. ພ້ອມດຽວກັນນີ້ ກໍ່ຍັງໄດ້ຍົກສູງຖານະບົດບາດຂອງ ສປປ ລາວ ໃຫ້ສູງເດັ່ນຂື້ນໃນເວທີພາກພື້ນ ແລະ ສາກົນ; ສປປ ລາວ ສືບຕໍ່ໄດ້ຮັບຄວາມໄວ້ເນື້ອເຊື່ອໃຈ ແລະ ການສະໜັບສະໜູນ ຊ່ວຍເຫຼືອຈາກປະເທດອາຊຽນ ແລະ ຄູ່ເຈລະຈາ ໃນຂອບສອງຝ່າຍ ແລະ ຫລາຍຝ່າຍ; ຮີດຄອງປະເພນີອັນດີງາມຂອງ ສປປ ລາວ ໄດ້ຮັບການສົ່ງເສີ່ມ ແລະ ຮັບຮູ້ຢ່າງກວ້າງຂວາງ, ຊັບພະຍາກອນມະນຸດຂອງພວກເຮົາ ນັບມື້ນັບໄດ້ຮັບການພັດທະນາ ທາງດ້ານເຕັກນິກວິຊາການ ຢ່າງຮອບດ້ານເທື່ອລະກ້າວ.
ນອກຈາກນີ້, ການພົວພັນຮ່ວມມື ກັບພາຍນອກຂອງອາຊຽນ ໂດຍຜ່ານກົນໄກຕ່າງໆ ຂອງອາຊຽນ ໄດ້ເຮັດໃຫ້ການພົວພັນຂອງ ສປປ ລາວ ກັບບັນດາປະເທດມະຫາອຳນາດ ໂດຍສະເພາະກັບ ສປ ຈີນ, ລັດເຊຍ, ອະເມລິກາ, ອິນເດຍ, ຍີ່ປຸ່ນ, ສ ເກົາຫລີ ແລະ ອື່ນໆ ມີຄວາມຮັດແໜ້ນຍິ່ງຂຶ້ນ ໂດຍສະເພາະໃນເວລາທີ່ ສປປ ລາວ ເປັນປະເທດປະສານງານ ອາຊຽນກັບຄູ່ເຈລະຈາໃຫຍ່ເຊັ່ນ: ເປັນປະເທດປະສານງານ ອາຊຽນ-ອາເມລິກາ 2018-2021; ເປັນປະທານຮ່ວມກັບ ສປ. ຈີນ ແລະ ການາດາ ໃນຂອບເວທີປຶກສາຫາລືພື້ນອາຊຽນ ດ້ານບັນເທົາທຸກໄພພິບັດ 2018-2021; ແລະ ກະຊວງປ້ອງກັນປະເທດ ແຫ່ງ ສປປ ລາວ ເປັນປະທານຮ່ວມກັບ ກະຊວງປ້ອງກັນປະເທດ ລັດເຊຍ ໃນວຽກງານເກັບກູ້ລະເບີດ ເພື່ອມະນຸດສະທຳ 2017-2020.
ບັນດາທ່ານ, ບັນດາສະຫາຍ ແລະ ພໍ່ແມ່ພີ່ນ້ອງທັງຫຼາຍ,
ປີນີ້ ພວກເຮົາຮ່ວມກັນສະເຫຼີມສະຫຼອງອາຊຽນ ຄົບຮອບ 52 ປີ ແລະ ສປປ ລາວ ເຂົ້າເປັນສະມາຊິກອາຊຽນ ຄົບຮອບ 22 ປີ ໃນທ່າມກາງທີ່ອາຊຽນສືບຕໍ່ຮັກສາ ແລະ ເສີມຂະຫຍາຍຜົນສຳເລັດ ທີ່ຕົນຍາດມາໄດ້ ດ້ວຍການດໍາເນີນ ການພົວພັນຮ່ວມມືອາຊຽນ ບົນພື້ນຖານຫຼັກການທີ່ໄດ້ ກໍານົດໄວ້ໃນກົດບັດອາຊຽນ, ເຊິ່ງທັງໝົດນີ້ ຈະເຮັດໃຫ້ອາຊຽນສືບຕໍ່ມີສັນຕິພາບ, ສະຖຽນລະພາບ, ວັດທະນະຖາວອນ, ມີຄວາມສະມັກຄີ ແລະ ມີຄວາມເປັນເອກະພາບພາຍໃນ.
ອາຊຽນ ຈະສືບຕໍ່ເພີ່ມທະວີ ການຊ່ວຍເຫຼືອເຊິ່ງກັນ ແລະ ກັນ ເພື່ອຮັບປະກັນຄວາມຍືນຍົງ, ການຈະເລີນເຕີບໂຕດ້ານເສດຖະກິດ, ການຮັດແຄບຄວາມແຕກໂຕນ ດ້ານການພັດທະນາ ແລະ ການເຊື່ອມຈອດຂອງອາຊຽນ ໃຫ້ທະລຸໂລ່ງຮອບດ້ານ.
ຕະຫຼອດໄລຍະ 22 ປີ ທີ່ ສປປ ລາວເຮົາເປັນສະມາຊິກອາຊຽນ, ການທີ່ພວກເຮົາສາມາດ ຍາດໄດ້ຜົນສຳເລັດເປັນກ້າວໆມານັ້ນ ກໍ່ຍ້ອນໄດ້ຮັບການຊີ້ນຳ-ນຳພາຢ່າງແທດເຖິງ ຂອງການນໍາພັກ-ລັດ ແລະ ຍ້ອນຄວາມເປັນເຈົ້າການຂອງພະນັກງານ, ລັດຖະກອນທຸກພາກສ່ວນ ນັບແຕ່ສູນກາງລົງຮອດທ້ອງຖິ່ນ ທີ່ໄດ້ປະກອບສ່ວນເຂົ້າໃນ ວຽກງານອາຊຽນຢ່າງຫ້າວຫັນ, ເຕັມສ່ວນ ແລະ ມີປະສິດທິພາບສູງ. ນະໂອກາດນີ້, ຂ້າພະເຈົ້າຂໍຕາງໜ້າໃຫ້ ລັດຖະບານ ສະແດງຄວາມຂອບໃຈຢ່າງຈິງໃຈ ແລະ ຮູ້ບຸນຄຸນຢ່າງເລິກເຊິ່ງ ຕໍ່ການຊ່ວຍເຫຼືອສະໜັບສະໜູນ ແລະ ການປະກອບສ່ວນ ຂອງທຸກພາກສ່ວນ ຢ່າງສຸດໃຈ.
ພ້ອມກັນນີ້, ຂ້າພະເຈົ້າ ຂໍຮຽກຮ້ອງມາຍັງພະນັກງານ, ທະຫານ, ຕຳຫລວດ, ນັກສຶກສາປັນຍາຊົນ ຕະຫລອດຮອດປະຊາຊົນລາວບັນດາເຜົ່າ ຈົ່ງພ້ອມກັນເພີ່ມທະວີ ຄວາມເປັນເຈົ້າການໃນການ ຜັນຂະຫຍາຍແນວທາງນະໂຍບາຍການຕ່າງປະເທດຂອງພັກ ແລະ ລັດຖະບານເຮົາ, ລວມທັງວຽກງານອາຊຽນ ເພື່ອຍາດເອົາຜົນປະໂຫຍດອັນສູງສຸດ ມາສູ່ປະເທດຊາດ ແລະ ປະຊາຊົນ ກໍ່ຄືເພື່ອປະກອບສ່ວນເຂົ້າໃນ ພາລະກິດລວມແຫ່ງການປົກປັກຮັກສາ ແລະ ສົ່ງເສີມສັນຕິພາບ, ສະຖຽນລະພາບ, ຄວາມວັດທະນະຖາວອນ ແລະ ຄວາມສົມບູນພູນສຸກຂອງພາກພື້ນ ແລະ ສາກົນ.
ສຸດທ້າຍນີ້, ຂ້າພະເຈົ້າ ຂໍອວຍພອນໄຊອັນປະເສີດ ມາຍັງບັນດາການນໍາພັກ-ລັດ, ພະນັກງານ, ທະຫານ, ຕໍາຫລວດ, ນັກທຸລະກິດ, ພໍ່ຄ້າຊາວຂາຍ ແລະ ປວງຊົນລາວ ທຸກຖ້ວນຫນ້າ ທັງຢູ່ພາຍໃນ ແລະ ຕ່າງປະເທດ ຈົ່ງມີສຸຂະພາບເຂັ້ມແຂງ, ມີຄວາມສຸກກາຍສະບາຍໃຈ, ປະສົບຜົນສໍາເລັດ ໃນຫນ້າທີ່ວຽກງານ ແລະ ຮ່ວມກັນ ສະເຫຼີມສະຫຼອງ ວັນສ້າງຕັ້ງອາຊຽນຄົບຮອບ 52 ປີ ແລະ ວັນເຂົ້າອາຊຽນ ຂອງ ສປປ ລາວ ຄົບຮອບ 22 ປີ ຢ່າງມີເນື້ອໃນ ແລະ ເໝາະສົມ.
ຂໍຂອບໃຈ.
--------------------------------------------------------------------------
ກອງປະຊຸມຄັ້ງ ປະຖົມມະລຶກ ຂອງສະພາແຫ່ງຊາດ ຊຸດທີ VIII
ສຸມໃສ່ປັບປຸງກົງຈັກ ການຈັດຕັ້ງເພື່ອການພັດທະນາ
*ວັນທີ 20 ເມສາ 2016, ເປັນ ມື້ທີ່ສຳຄັນສຳ ລັບລະບອບການເມືອງ ຂອງປະເທດເຮົາ ເພາະເປັນມື້ ທີ່ກອງປະຊຸມ ຄັ້ງປະຖົມລຶກ ຂອງສະພາແຫ່ງຊາດ ຊຸດທີ VIII ໄດ້ໄຂຂຶ້ນ ທີ່ຫໍສະພາແຫ່ງຊາດ ນະຄອນຫລວງ ວຽງຈັນ ທ່າມກາງບັນຍາກາດ ທີ່ມີລົມພັດຜ່ານເຢັນສະບາຍ. ນະເວລານີ້ ປວງຊົນລາວທັງຊາດ, ລວມເຖິງບັນດາ ອົງການຈັດຕັ້ງ ສາກົນຕ່າງໆ ປະຈຳລາວ, ບັນດາ ປະເທດເພື່ອນມິດສາກົນ ແລະ ສື່ມວນຊົນ ທັງພາຍໃນ ແລະ ຕ່າງປະເທດຕ່າງ ກໍຕັ້ງໜ້າຕິດຕາມ ການ ດຳເນີນກອງປະຊຸມ ຄັ້ງປະຖົມມະລຶກ ຂອງສະພາແຫ່ງຊາດ ຊຸດດັ່ງກ່າວຢ່າງຈົດຈໍ່ ເພື່ອລໍຖ້າຟັງຜົນການປ່ຽນແປງ ຂອງກົງຈັກການຈັດຕັ້ງ ຂອງສະພາແຫ່ງຊາດ, ລັດຖະບານ ເຊິ່ງມີຄວາມໝາຍ ທາງການເມືອງຢ່າງໜັກແໜ້ນ ແລະ ຢືນຢັນ ເຖິງຄວາມເປັນເອກະພາບ ແລະ ຄວາມເຊື່ອໝັ້ນ ຂອງປວງຊົນຕໍ່ການນຳພາ ຂອງພັກ-ລັດ ແລະ ແມ່ນໝາກຜົນ ຂອງການຈັດຕັ້ງປະຕິບັດ ແນວທາງປ່ຽນແປງໃໝ່ຮອບດ້ານ ທີ່ມີຫລັກການຂອງພັກ ເພື່ອກ້າວສູ່ການຈັດຕັ້ງ ປະຕິບັດມະຕິ X ຂອງພັກ ໃນການປັບປຸງ ອຳນາດ ລັດປະຊາ ທິປະໄຕ ປະຊາຊົນ.
ກອງປະຊຸມ ໄດ້ໄຂຂຶ້ນຢ່າງເປັນ ທາງການໃນເວລາ 7:30 ໂມງ ໂດຍມີ ການນຳພັກ-ລັດຂັ້ນສູງ, ສະມາຊິກສະພາແຫ່ງຊາດ ແລະ ແຂກຖືກເຊີນເຂົ້າຮ່ວມ ຢ່າງພ້ອມພຽງ ໃນຫ້ອງປະຊຸມ ທີ່ຖືກປະດັບປະດາ ຢ່າງສວຍງາມ ແລະ ສະຫງ່າຜ່າເຜີຍ ດ້ວຍທຸງຊາດ, ກາໝາຍຊາດ, ຄຳຂວັນ ແລະ ດອກໄມ້ນາໆຊະນິດ. ພາຍຫລັງສິ້ນສຸດການ ບັນເລງເພງຊາດລາວ, ປະທານກອງປະຊຸມ ທ່ານ ນາງ ປານີ ຢາທໍ່ຕູ້ ກໍໄດ້ກ່າວໄຂກອງປະຊຸມ ຢ່າງເປັນທາງການ ຈາກນັ້ນການດຳເນີນ ກອງປະຊຸມກໍເປັນໄປ ຕາມວາລະ ໂດຍມີການຮັບຮອງເອົາ ໂຄງປະກອບກົງຈັກ ການຈັດຕ້ັງ ແລະ ບຸກຄະລາກອນ ຂອງສະພາແຫ່ງຊາດ ເຊິ່ງໄດ້ຮັບຮອງ ເອົາທ່ານ ນາງ ປານີ ຢາທໍ່ຕູ້ ເປັນປະທານ ສະພາແຫ່ງຊາດ ອີກໜຶ່ງສະໄໝ ໃນນັ້ນມີຮອງ ປະທານ ສະພາ 4 ທ່ານຄື: ທ່ານ ພົທ ແສງນວນ ໄຊຍະ ລາດ, ທ່ານ ສົມພັນ ແພງຄຳມີ, ທ່ານ ບຸນປອນ ບຸດຕະນະວົງ ແລະ ທ່ານນາງ ສີໃສ ລືເດດມູນສອນ.
ກອງປະຊຸມ ໄດ້ພິຈາລະນາ ແລະ ຮັບຮອງເອົາ ການເລືອກຕັ້ງເອົາ ປະທານປະເທດ, ຮອງປະທານປະເທດ, ນາຍົກລັດຖະມົນຕີ ແລະ ຮອງນາຍົກ ພ້ອມດ້ວຍຄະນະ ລັດຖະບານຊຸດໃໝ່ ໂດຍໄດ້ຮັບຮອງເອົາ ທ່ານ ບຸນຍັງ ວໍລະຈິດ ເປັນປະທານປະເທດ ແລະ ເລືອກເອົາ ທ່ານ ພັນຄຳ ວິພາວັນ ເປັນຮອງ ປະທານປະເທດ. ທ່ານ ທອງລຸນ ສີສຸລິດ ໄດ້ຮັບເລືອກ ເປັນນາຍົກລັດຖະມົນຕີ, ທ່ານ ບຸນທອງ ຈິດມະນີ, ທ່ານ ສອນໄຊ ສີພັນດອນ ແລະ ທ່ານ ສົມດີ ດວງດີ ເປັນ ຮອງນາຍົກລັດຖະມົນຕີ ພ້ອມດ້ວຍຄະນະ ລັດຖະມົນຕີ ບັນດາກະຊວງ ແລະ ອົງການທຽບເທົ່າ.
ຂີດໝາຍສຳຄັນ ຂອງກອງປະຊຸມຄັ້ງນີ້ ອີກດ້ານໜຶ່ງແມ່ນ ທົ່ວສັງຄົມໄດ້ເອົາໃຈໃສ່ ຕິດຕາມເບິ່ງການ ປະຕິບັດວຽກງານ ຂອງບັນດາສະມາຊິກ ສະພາແຫ່ງຊາດຊຸດໃໝ່ນີ້ ຕາມຄວາມຄາດຫວັງວ່າບັນດາ ສສຊ ຈະສາມາດ ເຮັດໜ້າທີ່ ເປັນກະ ບອງສຽງ ຂອງປະຊາຊົນ ໄດ້ດີສຳລັບການຕິດຕາມ ກວດກາຄະນະ ລັດຖະບານ ໃນການປະຕິບັດ ແຜນພັດທະນາ ເສດຖະກິດ-ສັງຄົມ, ການນຳໃຊ້ງົບປະມານ ຂອງລັດຢ່າງມີປະສິດທິຜົນ, ໂປ່ງໃສ ແລະ ຮັບປະກັນຄວາມຖືກຕ້ອງ.
ກອງປະຊຸມຄັ້ງ ປະຖົມມະລຶກນີ້ ຈະດຳເນີນເປັນ ເວລາ 4 ວັນ ແຕ່ວັນທີ 20-23 ເມສາ 2016 ໂດຍຈະມີການ ພິຈາລະນາ ຕັດສິນ ແລະ ຮັບຮອງຫລາຍບັນຫາສຳຄັນເຊັ່ນ: ວິໄສທັດຮອດປີ 2030, ຍຸດທະສາດ ປີ 2025 ແລະ ແຜນພັດທະນາ ເສດຖະກິດ-ສັງຄົມ 5 ປີ ຄັ້ງທີ VIII (2016-2020), ຮັບຮອງເອົາບົດລາຍງານ ຂອງສະພາແຫ່ງຊາດ ກ່ຽວກັບວິໄສທັດ ຮອດປີ 2030, ຍຸດທະສາດປີ 2025 ແລະ ແຜນພັດທະນາ ເສດຖະກິດ-ສັງຄົມ 5 ປີ ຄັ້ງທີ VIII, ລວມທັງແຜນ ການສ້າງ ແລະ ປັບປຸງກົດໝາຍ 5 ປີ ຕະຫລອດອາຍຸການ ຂອງສະພາແຫ່ງຊາດ ຊຸດທີ VIII , ພິຈາລະນາຮັບຮອງເອົາ ມະຕິວ່າດ້ວຍວຽກງານ ສະພາແຫ່ງຊາດ ແລະ ມະຕິວ່າດ້ວຍວຽກງານ ລັດຖະບານ ແລະ ຮັບຟັງການລາຍງານ ກ່ຽວກັບຜົນ ການເລືອກຕັ້ງ ສະມາຊິກ ສະພາແຫ່ງຊາດ ຊຸດທີ VIII ແລະ ສະມາຊິກສະພາ ປະຊາຊົນ ຂັ້ນແຂວງ ແລະ ບັນຫາສຳຄັນອື່ນໆ ອີກຈຳນວນໜຶ່ງ.
-----------------------------------------------------------------------------------------------------------------
ພ້ອມກັນເອົາໃຈໃສ່ສະກັດກັ້ນການລະບາດ ຂອງພະຍາດໄຂ້ຍຸງລາຍ ໃຫ້ເປັນຂະບວນທົ່ວສັງຄົມ
ໃນເດືອນມີນາຜ່ານມານີ້, ນາຍົກລັດຖະມົນຕີ ໄດ້ອອກຄຳສັ່ງເລກທີ 07/ນຍ, ວ່າດ້ວຍການປ້ອງກັນ ແລະ ສະກັດກັ້ນການລະບາດ ຂອງພະຍາດໄຂ້ຍຸງລາຍ ໃນປີ 2016 ຍ້ອນສະພາບ ການປ່ຽນແປງດິນຟ້າອາກາດ, ການເຄື່ອນຍ້າຍຂອງປະຊາກອນທັງພາຍໃນ ແລະ ພາກພື້ນ ມີທ່າອ່ຽງເພີ່ມຂຶ້ນ ເປັນໂອກາດໃຫ້ເຊື້ອພະຍາດດັ່ງກ່າວ ມີການເຄື່ອນຍ້າຍອັນເປັນສາເຫດ ຂອງການລະບາດຂອງພະຍາດດັ່ງກ່າວໄວຂຶ້ນ.
ຄຳສັ່ງສະບັບດັ່ງກ່າວ ໄດ້ລະບຸແຈ້ງເຖິງບັນດາກະຊວງ, ເປັນຕົ້ນແມ່ນສາທາລະນະສຸກ, ສຶກສາທິການ ແລະ ກິລາ, ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ໂຍທາທິການ ແລະ ຂົນສົ່ງ ໃຫ້ຊີ້ນຳຂະແໜງການ ຂອງຕົນເປັນຕົ້ນ ກົມ, ສູນ, ໂຮງໝໍສູນກາງ, ຊ່ຽວຊານປິ່ນປົວ, ມະຫາວິທະຍາໄລ, ໂຮງຮຽນລັດ-ເອກະຊົນ ລົງສົມທົບກັບແຂວງ, ນະຄອນຫລວງ ສ້າງແຜນການກຽມພ້ອມ ແລະ ຮັບປະກັນແຕ່ຫົວທີໃຫ້ແກ່ວຽກງານລະບາດວິທະຍາ, ປິ່ນປົວ, ຄຸ້ມຄອງ ແລະ ໂຄສະນາ ໃຫ້ຄວາມຮູ້ແກ່ຊຸມຊົນ ແລະ ວຽກງານແກ້ໄຂການລະບາດ ຂອງພະຍາດໄຂ້ຍຸງລາຍຢ່າງທັນການ ເພື່ອປ້ອງກັນ ແລະ ສະກັດກັ້ນ ການລະບາດຂອງພະຍາດດັ່ງກ່າວ ນັບແຕ່ຕົ້ນປີ 2016 ເປັນຕົ້ນໄປ ໂດຍປະຕິບັດຕາມທິດທາງ 3 ສ້າງ. ສຳລັບນະຄອນຫລວງວຽງຈັນ, ແຂວງ ແລະ ເມືອງ, ໂດຍສະເພາະຄະນະກຳມະການຕ້ານ ແລະ ຄວບຄຸມພະຍາດຕິດຕໍ່ ໃນແຕ່ລະຂັ້ນຕ້ອງ ກຳກັບຊີ້ນຳ ແລະ ອຳນວຍຄວາມສະດວກໃຫ້ແກ່ ບັນດາອົງການຈັດຕັ້ງທຸກພາກສ່ວນ ພາຍໃນແຂວງ, ເມືອງ ແລະ ບ້ານຂອງຕົນ ເພື່ອເຂົ້າຮ່ວມໃນການຕ້ານ ແລະ ສະກັດກັ້ນການລະບາດ ຂອງພະຍາດດັ່ງກ່າວ, ພ້ອມທັງຈັດຕັ້ງ ໃຫ້ມີອາສາສະໝັກບ້ານ ແລະນັກສຶກສາ ເຂົ້າຮ່ວມໃນການສຳຫລວດ ແລະ ຕິດຕາມຄວາມໜາແໜ້ນ ຂອງໜອນນ້ຳຍຸງລາຍ ພ້ອມທັງທຳລາຍແຫລ່ງກຳເນີດ ຂອງຍຸງລາຍຢ່າງເປັນປົກກະຕິ, ປຸກລະດົມ ຊຸກຍູ້ໃຫ້ປະຊາຊົນ ມີການປ່ຽນແປງພຶດຕິກຳ ໂດຍປະຕິບັດຕາມຄຳຂວັນ 5 ປ ຄື: 1. ປິດຝາພາຊະນະນ້ຳໃຊ້ໃນເຮືອນ ແລະ ນອກເຮືອນ ເພື່ອບໍ່ໃຫ້ຍຸງມາໄຂ່ໃສ່; 2. ປ່ຽນນຳໃນພາຊະນະ ເຊັ່ນ: ເຕົ້າດອກໄມ້, ນ້ຳຮອງຕີນຕູ້, ຖ້ານຮອງຈອກນ້ຳ; 3. ປ່ອຍປາຫາງນົກຍຸງ ເພື່ອກິນໜອນນ້ຳຍຸງລາຍ; 4. ປັບປຸງໂດຍການອະນາໄມ ສິ່ງແວດລ້ອມອ້ອມເຮືອນບໍ່ໃຫ້ມີກະໂປະ, ກະປ໋ອງ, ຢາງຕີນລົດທີ່ມີນ້ຳຂັງ; 5. ປະຕິບັດໃຫ້ເປັນນິໄສ ເປັນປະຈຳທຸກໆອາທິດ. ທັງນີ້ກໍ່ເພື່ອແນໃສ່ເຮັດໃຫ້ ການຈັດຕັ້ງປະຕິບັດວຽກງານປ້ອງກັນ ການລະບາດຂອງພະຍາດໄຂ້ຍຸງລາຍ ມີປະສິດທິຜົນ.
ເພື່ອເຮັດໃຫ້ການປ້ອງກັນ ແລະ ສະກັດກັ້ນ ການລະບາດຂອງພະຍາດໄຂ້ຍຸງລາຍ ໄດ້ຮັບການຈັດຕັ້ງປະຕິບັດຢ່າງມີໝາກຜົນ ຈຶ່ງຮຽກຮ້ອງໃຫ້ການນຳແຕ່ລະຂັ້ນ ເປັນເຈົ້າການນຳເອົາເນື້ອໃນຈິດໃຈ ດັ່ງກ່າວ ຊີ້ນຳໆພາ ຂະແໜງການຂອງຕົນ ຈັດຕັ້ງຜັນຂະຫຍາຍ ເຂົ້າສູ່ວຽກງານຕົວຈິງ ໃຫ້ເປັນຮູບປະທຳ, ຫັນເປັນແຜນວຽກລະອຽດ, ພ້ອມທັງມີການຕິດຕາມກວດກາ ແລະ ສະຫລຸບຕີລາຄາປະເມີນຜົນ ໃຫ້ເປັນປົກກະຕິ ແລະ ຕໍ່ເນື່ອງ. ບັນດາສະມາຊິກພັກ-ພະນັກງານ ຢູ່ໃນແຕ່ລະຫົວໜ່ວຍຄອບຄົວ ຕ້ອງເປັນເຈົ້າການແນະນຳ ແລະ ສຶກສາອົບຮົມສະມາຊິກ ຄອບຄົວໄດ້ຮັບຊາບເຂົ້າໃຈ ແລະ ພ້ອມກັນປະຕິບັດຫລັກອະນາໄມ ສາມສະອາດ, ປະຕິບັດຄຳຂວັນ 5 ປ ໃຫ້ເປັນຈິງ ແລະ ເປັນປົກກະຕິ. ບັນດາພາຫະນະສື່ມວນຊົນ ກໍຕ້ອງອອກແຮງປຸກລະດົມ ໂຄສະນາດ້ວຍຫລາຍຮູບຫລາຍສີ ຢ່າງເນືອງນິດລຽນຕິດປຸກຈິດສຳນຶກ ໃຫ້ທົ່ວສັງຄົມມີສ່ວນຮ່ວມ ແລະ ປະກອບສ່ວນເຂົ້າ ໃນການປະຕິບັດຄຳສັ່ງທີ່ກ່າວມານີ້ ໃຫ້ໄດ້ຮັບໝາກຜົນ ໃນຕົວຈິງເປັນກ້າວໆໄປ.
---------------------------------------------------------------------------------------------------------------